**AUTORĖS PRATARMĖ**

Muzikos mokyklų mokytojai ir moksleiviai jau susipažinę su mano pirmojo rinkinio „Muzikinės pasakos“ kūriniais. Juos atlikdami jauni atlikėjai tarsi susitinka su pasakų herojais („Raudonkepuraitė“, „Vilkas“, „Meškiukas Pūkuotukas“, „Ragana“, „Fėja“), mielais gyvūnais („Meška“, „Lapė“, „Katė“), regi nuostabius gamtos vaizdus (pjesės „Vandens lašai“, „Vėjas ir lapai“, „Preliudija“). 2011 m. išleistas rinkinys vis dar plačiai naudojamas muzikos ir menų mokyklose. Muzikinės pjesės skambėjo koncertuose, festivaliuose, įtrauktos į ugdymo programas. Įkvėpta gerų atsiliepimų ir recenzijų nusprendžiau išleisti antrąjį leidinį.

Šis antrasis fortepijoninių pjesių rinkinys „Cirkas atvažiavo“ – tai pirmojo tęsinys. Jame siūlau susitikti su žavingais ir spalvingais, o kartais ir juokingais cirko personažais.

Kaip ir pirmojo, antrojo rinkinio pasirodymas susijęs su mano veikla Nacionalinės M.K.Čiurlionio menų mokyklos Baleto skyriuje, kur aš akompanavau mokytojos ekspertės, Lietuvos muzikos ir teatro akademijos humanitarinių mokslų daktarės, profesorės Aldonos Adomaitytės aktorinio meistriškumo pamokose. Akompanuodama pamokose supratau, kad ne visada galiu pritaikyti kitų kompozitorių muziką tam, kad personažo charakteris būtų visapusiškai atskleistas, veiksmų ir judesių akcentai sutaptų su muzikiniu apipavidalinimu. Pajutau didelį poreikį kurti naują muzikinę medžiagą. Turėdama patirties ir teorinių žinių, pradėjau kurti aktorinio meistriškumo pamokoms skirtą muziką, kuri padėtų aktoriams pajusti etiudų nuotaikas, personažų charakterio bruožus.

Rinkinyje „Cirkas atvažiavo“ pjesės išdėstomos ne pagal sudėtingumą, o kaip cirke **-** kontrasto principu, kai vienas veikėjas keičia kitą: po gimnastų pasirodo gyvūnai, po gyvūnų **-** akrobatai, po „Liūdnojo klouno dainelės“ – „ Linksmosios beždžionėlės“, o po juokingo „Pudeliuko šokio“ **-** grėsmingi ir pavojingi „Tigrai“. Kaip ir visada cirke, centre **-** paslaptinga Fakyro figūra. Rinkinio pradžioje ir pabaigoje skamba maršai: pakylėtas „Pasisveikinimo maršas“ ir su liūdesio gaidomis „Atsisveikinimo maršas“, kai su šypsena ir meile savo žiūrovams pasirodo visi personažai (veikėjai).

Fortepijoninių pjesių ciklas „Cirkas atvažiavo“ skirtas muzikos mokyklų vidutinių ir vyriasnių klasių moksleiviams, tinka teatralizuoto vaidinimo muzikiniam iliustravimui šokių pamokose bendrojo lavinimo mokyklose, o taip pat gali būti taikomas baleto mokyklose aktorinio meistriškumo, plastinės improvizacijos pamokose kuriant etiudus ir personažų portretu.

Šią muziką skiriu visiems vaikams, kurie mėgsta šokti, vaidinti ir skambinti fortepijonu. Išsirinkite patinkantį personažą, susidraugaukite, pažaiskite su juo ir smagiai leiskite laiką kartu!

Tikiuosi, kad mano muzika suteiks daug gerų įspūdžių ir džiaugsmo, o jaunas atlikėjas nenuobodžiaus.

Pagarbiai Olga Beliukevičienė

Vilnius, 2020 m.